Komisijos reglamentas (EB) Nr. 1/2002
2001 m. gruodžio 28 d.
nustatantis išsamias taisykles dėl Tarybos reglamento (EB) Nr. 1259/1999 taikymo supaprastintai išmokų ūkininkams schemai pagal tam tikras paramos schemas
EUROPOS BENDRIJŲ KOMISIJA,
atsižvelgdama į Europos Bendrijos steigimo sutartį,
atsižvelgdama į 1999 m. gegužės 17 d. Tarybos reglamentą (EB) Nr. 1259/1999, nustatantį bendrąsias tiesioginės paramos schemų pagal bendrąją žemės ūkio politiką taisykles [1], su pakeitimais, padarytais Reglamentu (EB) Nr. 1244/2001 [2], ypač į jo 11 straipsnio 4 dalį,
kadangi:
(1) Reglamento (EB) Nr. 1259/1999 2a straipsnyje yra nustatyta supaprastinta išmokų pagal tam tikras paramos schemas sistema. Siekiant minėtoje schemoje numatyto supaprastinimo tikslo, reikia supaprastinti tam tikros pagalbos skyrimo būdą, taikant išlygą kai kurioms minėtame straipsnyje nurodytų reglamentų ir jiems įgyvendinti priimtų reglamentų nuostatoms, ypač susijusioms su teise gauti pagalbą, paraiškų pateikimu, išmokų datomis ir kontrolės nuostatomis.
(2) Supaprastinimo tikslais ūkininkų prašymu jiems reikia išduoti nacionalinės administracijos užpildytą paraiškos formą. Tokią vieną paraišką reikėtų naudoti vietoj egzistuojančių atskirų atitinkamos pagalbos paraiškų, įskaitant pagalbą už plotus ir gyvulius. Paraiškos priėmimas turėtų užtikrinti nustatytos pagalbos išmokėjimą ūkininkui, nereikalaujant iš jo jokios kitos paraiškos per visą dalyvavimo schemoje laikotarpį. Kad būtų aiškiau, derėtų nurodyti išmokas, pagal kurias turi būti skaičiuojama suma, mokėtina pagal supaprastintą schemą, ir keitimo kursą euro neįvedusioms valstybėms narėms.
(3) Siekiant kiek įmanoma supaprastinti kontrolės procedūras, reikėtų nustatyti specialias taisykles, nepadidinant rizikos, kad reikalavimai gali būti pateikti du kartus. Šiuo tikslu derėtų laikinai sustabdyti teises į pagalbą už plotus arba tam tikrą skaičių priemokų, atitinkančių sumą, kuri turi būti išmokėta pagal supaprastintą schemą, nustatant tam tikras sąlygas, susijusias su teisėmis gauti pagalbą už plotą ir (arba) priemoką už gyvulius, kurioms gauti buvo pateikta paraiška pagal supaprastintą išmokų schemą, ir priimant specialias taisykles dėl hektarų skaičiaus ir teisių gauti priemokas už gyvulius nustatymo per nagrinėjamą laikotarpį bei maksimalią sumą, į kurią reikia atsižvelgti. Teisės gauti pagalbą už plotus ir priemoką, atitinkančią sumą, mokėtiną pagal supaprastintą schemą, turėtų būti nurodytos deklaracijoje, galiojančioje per visą dalyvavimo supaprastintoje schemoje laikotarpį. Skiriant pagalbą už linų, auginamų pluoštui gaminti, stiebelių perdirbimą, numatytą 2000 m. liepos 27 d. Tarybos reglamente (EB) Nr. 1673/2000 dėl bendro pluoštinių linų ir kanapių rinkų organizavimo [3], minėtąją deklaraciją reikėtų naudoti vietoj kiekvienais metais pateikiamos paraiškos dėl pagalbos už plotą, nurodytos 2001 m. vasario 5 d. Komisijos reglamento (EB) Nr. 245/2001, nustatančio išsamias Tarybos reglamento (EB) Nr. 1673/2000 dėl bendro pluoštinių linų ir kanapių rinkų organizavimo taikymo taisykles [4], su paskutiniais pakeitimais, padarytais Reglamentu (EB) Nr. 1093/2001 [5], 7 straipsnio 1 dalyje.
(4) Nors iš ūkininkų turėtų būti reikalaujama išlaikyti minimalų plotą ar teises į pagalbą, jiems reikėtų suteikti galimybę disponuoti plotais ar teisėmis, kurios neįskaitomos į pagal supaprastintą schemą mokėtiną sumą. Deramai pagrįstais atvejais, tokiais kaip nuomos termino pabaiga, restruktūrizavimo programos arba Vyriausybės intervencija, valstybės narės turėtų turėti galimybę leisti ūkininkams vietoj jų deklaruotų sklypų naudoti lygiaverčius sklypus. Užtikrinant biudžeto neutralumą, teisių į pagalbą sąlygos, taikomos plotams, už kuriuos buvo išmokėta pagalba pagal supaprastintą schemą, turėtų būti toliau taikomos atitinkamiems plotams, su kuriais susijusios pagalbos teisės turi būti sustabdytos, kai siekiama pagalbos pagal supaprastintą schemą.
(5) Teises gauti ekstensyvinimo išmokas už plotus, atitinkančias pagal supaprastintą schemą mokėtiną pagalbos dalį, kurią sudaro ekstensyvinimo išmoka, reikėtų sustabdyti taip pat, kaip ir teisę gauti pagalbą už plotus. Siekiant užtikrinti, kad būtų laikomasi nuostatų dėl ekstensyvios gamybos rūšių, gyvulius auginantis ūkininkas turėtų ir toliau laikytis tam tikrų galvijų tankumo taisyklių. Tačiau reikėtų užtikrinti tam tikrą lankstumą, leidžiant ūkininkui įsipareigoti įvykdyti tam tikras sąlygas dėl maksimalaus gyvulių, kuriuos galima laikyti per visą dalyvavimo supaprastintoje schemoje laikotarpį, skaičiaus.
(6) Jeigu ūkininkas neturi sklypų ar teisių į priemokas, kurias reikėtų sustabdyti ir kurios atitinka hektarų arba galvijų skaičių, apie kurį buvo informuota kompetentinga institucija, atsižvelgiant į sklypui ar teisei į priemoką įsigyti arba nuomoti reikalingą investiciją, ūkininkams reikėtų sudaryti galimybę pateikti valstybėms narėms deklaraciją dėl kitokio sklypo ploto arba priemokų skaičiaus, nei kompetentingai institucijai nurodytas hektarų arba teisės gauti priemoką už galvijus skaičius. Šiuo atveju pagal supaprastintą schemą mokėtina suma turi būti proporcingai sumažinta.
(7) Reglamente (EB) Nr. 1259/1999 numatyta, kad supaprastintos schemos įgyvendinimo taisyklės taip pat turi apimti išsamias taisykles, užtikrinančias kad dėl pagalbos už plotus ir gamybą pagal supaprastintą schemą nebūtų kreipiamasi du kartus. Dėl to ūkininkams, kurie gauna pagalbą pagal supaprastintą schemą, tais pačiais kalendoriniais metais jokia kita tiesioginė pagalba neturėtų būti skiriama. Išimtis nustatytina tuo atveju, kai atitinkami reglamentai leidžia gauti ir kitokią pagalbą.
(8) Užtikrinant biudžeto neutralumą, reikia, kad į pagalbą už plotus ir tam tikrą skaičių priemokų, pagal kurias nustatoma teisė dalyvauti supaprastintoje schemoje ir kurios buvo sustabdytos, būtų atsižvelgiama, skaičiuojant viršytą pagalbą už bazinius plotus arba atitinkamas maksimalias priemokas už galvijus, atitinkamai jas sumažinant. Tačiau, kadangi supaprastintoje schemoje dalyvaujantys ūkininkai, norintys įgyti teisę į pagalbą, neprivalo auginti konkrečios grūdinės kultūros arba laikyti gyvulių, proporcingas sumažinimas, taikytinas viršijus pagalbą už plotą arba maksimalią priemoką, neturėtų būti taikomas minėtų ūkininkų turimam plotui arba pagalbos teisėms.
(9) Siekiant apsaugoti Bendrijos finansinius interesus, reikėtų numatyti sankcijų, taikytinų už šio reglamento nevykdymą, sistemą. Šiuo tikslu reikėtų vadovautis taisyklėmis, išdėstytomis 2001 m. gruodžio 11 d. Komisijos reglamente (EB) Nr. 2419/2001, nustatančiame išsamias integruotos administravimo ir kontrolės sistemos taikymo tam tikroms Tarybos reglamente (EEB) Nr. 3508/92 nustatytoms Bendrijos pagalbos schemoms taisykles [6], su pakeitimais, padarytais Reglamentu (EB) Nr. 2550/2001 [7].
(10) Siekiant sumažinti kontrolės naštą, Reglamento (EB) Nr. 2419/2001 numatytos atrankinės kontrolės tikslais, supaprastintoje schemoje dalyvaujančius ūkininkus reikėtų apjungti į atskirą grupę ir rečiau juos kontroliuoti.
(11) Siekiant užtikrinti, kad Komisija būtų išsamiai informuojama apie priemones, kurių ėmėsi valstybės narės, įgyvendindamos Reglamentą (EB) Nr. 1259/1999, kaip nurodoma minėtojo reglamento 9 straipsnyje, reikėtų priimti taisykles dėl pranešimų apie supaprastintą schemą turinio ir pateikimo laiko, atsižvelgiant į Bendrijos biudžeto sudarymo grafiką bei laikantis nustatytų turinio formų.
(12) Atitinkami vadybos komitetai per pirmininkų nustatytą laikotarpį savo nuomonių nepareiškė,
PRIĖMĖ ŠĮ REGLAMENTĄ:
1 straipsnis
Objektas ir taikymo sritis
1. Šiame reglamente nustatomos supaprastintos išmokų pagal tam tikras paramos schemas, numatytas Reglamento (EB) Nr. 1259/1999 2a straipsnyje, įgyvendinimo taisyklės (toliau - supaprastinta schema).
2. Taikant išlygą šio reglamento priede išvardytoms nuostatoms, Reglamento (EB) Nr. 1259/1999 2a straipsnio 1 dalyje nurodytos išmokos ūkininkams gali būti išmokamos laikantis šio reglamento sąlygų.
Jei šiame reglamente specialios taisyklės nenustatytos, reikia toliau taikyti taisykles, išdėstytas reglamentuose, apibrėžiančiuose šio reglamento priede išvardytų nuostatų įgyvendinimą.
2 straipsnis
Taikymas
1. Ūkininkams, norintiems kreiptis dėl pagalbos pagal supaprastintą schemą, kompetentinga institucija išsiunčia paraiškos formą (toliau - supaprastintos pagalbos paraiška), kurioje nurodoma:
a) suma, kurią ūkininkas turi teisę gauti pagal Reglamento (EB) Nr. 1259/1999 2a straipsnio 3 ir 4 dalis (toliau - suma, kuri turi būti skiriama pagal supaprastintą schemą);
b) hektarų arba teisių gauti priemoką už galvijus, kurias reikia sustabdyti pagal šio reglamento 8 straipsnio 1 dalį per dalyvavimo supaprastintoje schemoje laikotarpį, ir (arba) 4 straipsnyje bei 12 straipsnio 3 dalyje nurodytų gyvulių, skaičius;
c) 5 straipsnyje nustatytas draudimas.
Euro neįvedusioms valstybėms narėms pagal supaprastintą schemą skiriama suma perskaičiuojama į nacionalinę valiutą pagal valiutų kursą, galiojantį kiekvienų kalendorinių metų, už kuriuos skiriama pagalba, sausio 1 d.
2. Tinkamai patvirtinta ir be išlygų ūkininko pasirašyta supaprastintos pagalbos paraiška, prireikus kartu su 11 straipsnio 1 dalyje ir 12 straipsnio 1 dalyje nurodytomis deklaracijomis, pateikiama kompetentingai institucijai iki atitinkamos valstybės narės nustatytos datos, ne vėliau kaip rugsėjo 1 d.
Jeigu paraiška pateikiama pavėluotai, kaip nurodoma Reglamento (EB) Nr. 2419/2001 13 straipsnyje, minėtojo reglamento 13 straipsnio 1 dalies pirmoje pastraipoje nustatytas sumažinimas taikomas tik pirmiesiems dalyvavimo supaprastintoje schemoje metams.
Supaprastintos pagalbos paraiška priskiriama pagalbos paraiškoms, nurodytoms Reglamento (EB) Nr. 2419/2001 2 straipsnio i ir j papunkčiuose.
3 straipsnis
Sumos skaičiavimas
1. Suma, kurią gali gauti ūkininkas pagal supaprastintą schemą, apima visas sumas, išmokėtas už Reglamento (EB) Nr. 1259/1999 2a straipsnio 3 dalies pirmos pastraipos a ir b punktuose nurodytus nagrinėjamus laikotarpius iki valstybių narių nustatytos datos, ne vėliau kaip birželio 30 d. tų metų, kuriais ūkininkas kreipiasi dėl dalyvavimo supaprastintoje schemoje.
2. Taikant Reglamento (EB) Nr. 1259/1999 3 straipsnio 2 dalį, per nagrinėjamus laikotarpius mokėtinos sumos skaičiuojamos taip pat, kaip sumos, kurios būtų išmokėtos iki pirmiau nurodytos nuostatos taikymo.
3. Į 2002 kalendorinių metų sumas įskaitomos toliau nurodytos 1999 kalendorinių metų sumos:
a) išmokos už lauko kultūrų plotus, įskaitant išmokas už nenaudoti atidėtą žemę, kietųjų kviečių priedą ir specialią pagalbą, kaip nurodoma Tarybos reglamento (EEB) Nr. 1765/92 [8] 2, 4, 5, 6, 6a ir 7 straipsniuose bei 12 straipsnio vienuoliktos įtraukos pirmame papunktyje;
b) speciali priemoka, priemoka už karves žindenes, įskaitant priemoką už telyčias, taip pat bendro finansavimo atveju mokamą papildomą nacionalinę priemoką už karves žindenes ir ekstensyvinimo priemoka, kaip nurodoma Tarybos reglamento (EEB) Nr. 805/1968 [9] 4b, 4d ir 4h straipsniuose.
4. Pagalbos už plotus ir priemokų už galvijus sumos skaičiuojamos atskirai. Toliau šios dvi pagalbos rūšys atitinkamai vadinamos sumos, mokėtinos pagal supaprastintą schemą, "dalimi, kurią sudaro pagalba už plotą" ir "dalimi, kurią sudaro priemoka už galvijus".
4 straipsnis
Hektarų ir (arba) teisių į priemoką skaičiaus nustatymas
1. Pagalbą už plotą gavusį ūkininką kompetentinga institucija informuoja apie hektarų skaičių, nurodomą dviejų ženklų po kablelio tikslumu, atitinkantį kiekvienos atskiros rūšies pagalbą už plotą, įtraukiamą į sumą, mokėtiną pagal supaprastintą schemą.
Skiriant išmokas už lauko kultūras, hektarai skaičiuojami atskirai kiekvienai lauko kultūrai, kuriai Tarybos reglamento (EB) Nr. 1251/1999 [10] 3 ir (arba) 5 straipsniuose nustatyta tvarka valstybės narės yra nustačiusios bazinį plotą.
2. Ekstensyvinimo išmoką gavusį ūkininką kompetentinga institucija informuoja apie hektarų skaičių, kuris nurodomas dviejų ženklų po kablelio tikslumu ir atitinka pagal supaprastintą schemą mokėtinos sumos, apie kurią buvo informuota minėtoji institucija, dalį, apimančią ekstensyvinimo išmoką, ir gyvulių skaičių, nustatytą pagal šio reglamento 12 straipsnio 3 dalį.
3. Priemokas už galvijus gavusį ūkininką kompetentinga institucija informuoja apie teises gauti priemokas, atitinkančias pagal supaprastintą schemą mokėtinos sumos dalį, kurią sudaro priemoka už galvijus.
Jeigu priemokos buvo išmokėtos už jaučius, minėtasis skaičius nurodomas vieno ženklo po kablelio tikslumu. Avims ir ožkoms taikomas Komisijos reglamento (EEB) Nr. 3567/92 [11] 14 straipsnis.
4. Šio straipsnio 1, 2 ir 3 dalyse nurodytas hektarų ir teisių į priemoką už galvijus skaičius nustatomas pagal:
a) vidutinį hektarų ir (arba) teisių į priemoką už galvijus, už kuriuos pagalba buvo išmokėta per trejus kalendorinius metus iki prašymo pateikimo metų, kai taikomas Reglamento (EB) Nr. 1259/1999 2a straipsnio 3 dalies pirmos pastraipos a punktas, skaičių;
b) hektarų ir (arba) teisių į priemoką už galvijus, už kuriuos pagalba buvo išmokėta per kalendorinius metus, einančius prieš paraiškos pateikimo metus, kai taikoma Reglamento (EB) Nr. 1259/1999 2a straipsnio 3 dalies pirmos pastraipos b punktas, skaičių.
5. Valstybė narė gali leisti, kad ūkininkas, kurio turimų teisių į pagalbą už sklypus ir (arba) galvijus skaičius neatitinka hektarų arba teisių į priemoką už galvijus skaičiaus, nustatyto pagal šio straipsnio 4 dalį, deklaruotų plotą, atitinkantį jo turimus sklypus ir (arba) jo turimų teisių į priemokas skaičių.
Šiuo atveju pagal supaprastintą schemą mokėtina suma skaičiuojama pagal šio straipsnio pirmoje pastraipoje nurodytą plotą ir (arba) teises į priemoką už galvijus. Ši suma jokiais atvejais neturi viršyti sumos, skaičiuojamos 3 straipsnyje nustatyta tvarka.
6. Kai taikoma Reglamento (EB) Nr. 1259/1999 2a straipsnio 4 dalies antra pastraipa, hektarų ir (arba) teisių į priemokas už galvijus skaičius, nustatytas pagal šio straipsnio 4 dalį, proporcingai sumažinamas, kad atitiktų maksimalią 1250 eurų sumą.
Minėtasis sumažinimas ūkininko pasirinkimu pirmiausia taikomas pagal supaprastintą schemą mokėtinos sumos daliai, kurią sudaro pagalba už plotą, o po to - tai sumos daliai, kurią sudaro priemoka už galvijus, arba atvirkščiai.
5 straipsnis
Draudimas perleisti
Išskyrus paveldėjimo atvejį, ūkininkas neturi teisės jokiu būdu visai, iš dalies, laikinai, perduodamas arba neperduodamas valdos, perleisti sklypų ir (arba) teisių į priemoką skaičiaus, atitinkančio pagal 4 straipsnį nustatyto hektarų ir (arba) teisių į priemokas už galvijus skaičių.
6 straipsnis
Pagalbos išmokėjimas
Pagalba išmokama kiekvienais atitinkamais kalendoriniais metais po lapkričio 1 d. ir ne vėliau kaip iki kitų metų birželio 30 d.
7 straipsnis
Atsisakymas dalyvauti supaprastintoje schemoje
1. Ūkininkas turi teisę bet kuriuo metu pareikšti ketinąs atsisakyti dalyvauti supaprastintoje schemoje. Tačiau toks ketinimas įsigalioja nuo kitų kalendorinių metų sausio 1 d. po jo pareiškimo.
Ūkininkas neturi teisės pateikti naują paraišką dėl dalyvavimo supaprastintoje schemoje.
2. Kai taikoma 15 straipsnio 4 dalis, ūkininkas neturi teisės atsisakyti dalyvauti supaprastintoje schemoje kitais kalendoriniais metais.
3. Mirus ūkininkui, pateikusiam paraišką pagal supaprastintą schemą, jo turto paveldėtojai turi teisę gauti minėtajam ūkininkui pagal supaprastintą schemą mokėtiną sumą, jeigu jie atitinka dalyvavimo supaprastintoje schemoje sąlygas. Jeigu turto paveldėtojai minėtųjų sąlygų neatitinka, minėtajam ūkininkui pagal supaprastintą schemą mokėtiną sumą jie turi teisę gauti tik tais kalendoriniais metais, kai ūkininkas mirė.
8 straipsnis
Dvigubi reikalavimai
1. Plotui arba gamybai, dėl kurių pateikiama supaprastintos pagalbos paraiška, negali būti taikoma jokia kita tiesioginė pagalba, išvardyta Reglamento (EB) Nr. 1259/1999 priede.
2. Šio straipsnio 1 dalis netaikoma:
a) pereinamojo pobūdžio priemonėms, taikomoms grūdams Portugalijoje, nustatytoms Tarybos reglamente (EEB) Nr. 3653/90 [12];
b) išmokoms gamintojams, nustatytoms Tarybos reglamento (EB) Nr. 2799/98 [13] 4 ir 5 straipsniuose bei Tarybos reglamento (EB) Nr. 2800/98 [14] 2 ir 3 straipsniuose;
c) pagalbai už lauko kultūrų ir ryžių sėklos auginimą, nustatytai Tarybos reglamento (EEB) Nr. 2358/71 [15] 3 straipsnyje;
d) priemokai sezoniškumui mažinti ir skerdimo priemokoms, nustatytoms Tarybos reglamento (EB) Nr. 1254/1999 [16] 5 ir 11 straipsniuose;
e) priemokai už pieną ir papildomoms išmokoms, nustatytoms Tarybos reglamento (EB) Nr. 1255/1999 [17] 16 ir 17 straipsniuose;
f) pagalba labiausiai nutolusiems regionams, nustatyta Tarybos reglamento (EB) Nr. 1452/2001 [18] 9 straipsnyje, 12 straipsnio 1 dalyje ir 16 straipsnyje, Tarybos reglamento (EB) Nr. 1453/2001 [19] 9, 13, 16, 17, 22, 27 straipsniuose, 28 straipsnio 1 dalyje ir 30 straipsnyje bei Tarybos reglamento (EB) Nr. 1454/2001 [20] 5, 6, 9, 13, 14 ir 17 straipsniuose;
g) pagalba Egėjo jūros saloms, nustatyta Tarybos reglamento (EEB) Nr. 2019/93 [21] 6, 7, 8, 9, 11 ir 12 straipsniuose.
9 straipsnis
Reikalavimus atitinkančios paraiškos
1. Ūkininkas, pateikęs paraiškas, kurių pateikimo terminas baigiasi anksčiau nei supaprastintos schemos paraiškas priimančios valstybės narės nustatytas terminas, dėl Reglamento (EB) Nr. 1259/1999 priede išvardytos pagalbos, supaprastintoje schemoje gali dalyvauti tik tuo atveju, jeigu jis atsiima paraiškas minėtajai pagalbai ir atsisako atitinkamų išmokų.
2. Šio straipsnio 1 dalis netaikoma ūkininkams, kuriems buvo taikoma Reglamento (EB) Nr. 2419/2001 nustatyta kontrolė ir kurie buvo informuoti apie nustatytus pažeidimus, susijusius su pagalbos paraiškomis.
10 straipsnis
Pagalba pluoštui gaminti auginamiems linams
Jeigu supaprastintoje schemoje dalyvaujantis ūkininkas yra sudaręs sutartį dėl Reglamento (EB) Nr. 1673/2000 2 straipsnyje nustatytos pagalbos pluoštui auginamų linų stiebeliams perdirbti, taikant išlygą Reglamento (EB) Nr. 245/2001 7 straipsnio 1 daliai, vietoj pagalbos už "plotą" paraiškos, apimančios pluoštui auginamų linų sklypus, visam dalyvavimo supaprastintoje schemoje laikotarpiui pateikiama deklaracija, nurodyta šio reglamento 11 straipsnio 1 dalyje, nepažeidžiant Reglamento (EB) Nr. 245/2001 5 straipsnio 1 dalies c punkto reikalavimų.
11 straipsnis
Plotų deklaracijos
1. Ūkininkas, gavęs pagalbą už plotą ir (arba) ekstensyvinimo išmoką, Tarybos reglamento (EEB) Nr. 3508/92 [22] 6 straipsnio 6 dalyje nustatyta tvarka deklaruoja žemės ūkio sklypus, įskaitant pašarinių kultūrų plotus, arba nenaudoti atidėtus žemės ūkio paskirties sklypus, atitinkančius ploto arba plotų hektarų skaičių, su kuriuo susijusios pagalbos teisės turi būti sustabdytos ir apie kurį minėtąjį ūkininką informavo kompetentinga institucija šio reglamento 2 straipsnio 1 dalies b punkte nustatyta tvarka.
2. Šio straipsnio 1 dalyje nustatyta tvarka deklaruoti plotai, atitinkantys pagal supaprastintą schemą mokėtinos ir su išmokomis už lauko kultūras susijusios sumos dalies, kurią sudaro pagalba už plotą, hektarų skaičių, turi atitikti Reglamento (EB) Nr. 1251/1999 7 straipsnyje nustatytas teisės gauti pagalbą sąlygas.
3. Šio straipsnio 1 dalyje nustatyta tvarka deklaruoti plotai, atitinkantys pagal supaprastintą schemą mokėtinos sumos dalį, kurią sudaro ekstensyvinimo išmoka, turi atitikti Reglamento (EB) Nr. 1259/1999 2a straipsnio 6 dalį.
4. Šio straipsnio 1 dalyje nurodyta deklaracija galioja iki 2005 m. pabaigos, išskyrus tuos atvejus, kai ūkininkas aiškiai atsisako dalyvauti supaprastintoje schemoje arba praranda teisę gauti išmoką pagal supaprastintą schemą 7 straipsnio 3 dalyje nustatyta tvarka.
5. Pateisinamomis aplinkybėmis valstybės narės gali leisti ūkininkui pakeisti deklaraciją, jeigu jis sutinka laikytis reikalavimų dėl hektarų skaičiaus, apie kurį buvo informuota kompetentinga institucija, teisių į pagalbą už atitinkamą plotą skyrimo sąlygų, nustatytų Reglamento (EB) Nr. 1251/1999 7 straipsnyje, ir atitinkamo ploto derlingumo, arba pritaria šio reglamento 4 straipsnio 5 dalies taikymui.
12 straipsnis
Priemokų už galvijus deklaracijos
1. Priemokas už galvijus gavęs ūkininkas deklaracijoje nurodo savo pritarimą toliau nurodytam sumažinimui, taikytinam jo dalyvavimo supaprastintoje schemoje laikotarpiu ir atitinkančiam teisių į priemokas už galvijus, kurios turi būti sustabdytos, skaičių, apie kurį jį informavo kompetentinga institucija šio reglamento 2 straipsnio 1 dalies b punkte nustatyta tvarka:
a) Tarybos reglamento (EB) Nr. 2467/98 [23] 6 straipsnio 1 dalyje nurodytų ūkininko individualių teisių į priemoką sumažinimui; ir
b) Reglamento (EB) Nr. 1254/1999 7 straipsnio 1 dalyje ūkininkui nustatytos maksimalios sumos sumažinimui.
2. Komisijos reglamento (EB) Nr. 2342/1999 [24] 23 straipsnio 2 dalis ir Reglamento (EEB) Nr. 3567/92 6a straipsnio 2 dalis netaikomos teisėms į priemokas, kurios turi būti laikinai sumažintos pagal šio straipsnio 1 dalies nuostatas.
3. Ekstensyvinimo išmokas gavęs ūkininkas įsipareigoja, kad vidutiniškai per bet kuriuos kalendorinius metus jo laikomų galvijų skaičius, išreikštas galvijų galvomis, kaip nurodoma Reglamento (EB) Nr. 1254/1999 III priede, nebus didesnis už vidutinį galvijų galvų skaičių, pagal kurį buvo skaičiuojamas galvijų tankumas, arba, jeigu minėtasis skaičius bus didesnis už pastarąjį, kad jis neviršys galvijų galvų skaičiaus, už kurį praėjusiais metais minėtam ūkininkui buvo apskaičiuota ekstensyvinimo išmoka.
Taikant šio straipsnio pirmą pastraipą, galvijų skaičius apvalinamas iki artimiausio sveikojo skaičiaus.
4. Šio straipsnio 1 dalyje nurodyta deklaracija galioja iki 2005 metų pabaigos, išskyrus tuos atvejus, kai ūkininkas aiškiai atsisako dalyvauti supaprastintoje schemoje arba praranda teisę gauti išmoką pagal supaprastintą schemą 7 straipsnio 3 dalyje nustatyta tvarka.
5. Pateisinamomis aplinkybėmis valstybės narės gali leisti ūkininkui pakeisti deklaraciją, jeigu jis sutinka laikytis reikalavimų dėl teisių į priemoką skaičiaus, apie kurį buvo informuota kompetentinga institucija, arba pritaria šio reglamento 4 straipsnio 5 dalies taikymui.
13 straipsnis
Baziniai plotai ir maksimalios sumos
1. Proporcingas pagalbos plotams sumažinimas, nurodytas Reglamento (EB) Nr.1251/1999 2 straipsnio 4 dalyje ir 5 straipsnyje, Tarybos reglamento (EB) Nr.1577/96 [25] 3 straipsnio 1 dalyje ir Tarybos reglamento (EB) Nr.3072/95 [26] 6 straipsnio 5 dalyje, netaikomas šio reglamento 4 straipsnio 1 dalyje minimiems plotams.
Skaičiuojant Reglamento (EB) Nr. 1251/1999 2 straipsnio 4 dalyje ir 5 straipsnyje, Reglamento (EB) Nr. 1577/96 3 straipsnio 1 dalyje ir Reglamento (EB) Nr. 3072/95 6 straipsnio 5 dalyje nurodytus viršytus plotus, jie sumažinami atitinkamu šio reglamento 4 straipsnio 1 dalyje minimų plotų hektarų skaičiumi.
2. Taikant Reglamento (EB) Nr. 1251/1999 3 straipsnio 7 dalį, šio reglamento 11 straipsnio 1 dalyje nurodytas plotų derlingumas atitinka minėtuosius plotus apimančių gamybos regionų derlingumą.
Reglamento (EB) Nr. 1251/1999 3 straipsnio 7 dalyje numatytas proporcingas sumažinimas netaikomas ateinančių prekybos metų pagalbai plotams.
3. Reglamento (EB) Nr. 1254/1999 4 straipsnio 4 dalyje ir 10 straipsnio 1 dalyje nurodytas proporcingas sumažinimas netaikomas pagalbos skyrimo sąlygas atitinkančių gyvulių skaičiui.
Skaičiuojant Reglamento (EB) Nr. 1254/1999 4 straipsnio 4 dalyje, 7 straipsnio 2 dalyje ir 10 straipsnio 1 dalyje nurodytą maksimalių sumų viršijimą kiekvienai priemokai, minėtosios sumos sumažinamos atitinkamam gyvulių skaičiui, už kurį ūkininkui buvo išmokėtos priemokos per nagrinėjamus laikotarpius.
14 straipsnis
Kontrolė
1. Supaprastintos pagalbos paraiškų kontrolė neįtraukiama į Reglamento (EB) Nr. 2419/2000 18 straipsnio 1 dalyje nurodytą pagalbos galvijams ir plotams paraiškų patikrų vietoje grafiką.
2. Pirmaisiais supaprastintos schemos taikymo metais patikroms vietoje atrenkama ne mažiau kaip 2 % supaprastintos pagalbos paraiškų.
Kitais metais pirmiau nurodytoms patikroms vietoje atrenkama ne mažiau kaip 3 % ūkininkų, kurie kreipėsi dėl dalyvavimo supaprastintos pagalbos schemoje.
3. Pareiškėjai, kurių patikra vietoje, numatyta Reglamento (EB) Nr. 2419/2001 19 straipsnyje, buvo atlikta tais metais, kuriais jie pradėjo dalyvauti supaprastintos pagalbos schemoje, įskaičiuojami į supaprastintos schemos grupę.
15 straipsnis
Mokėtinų sumų sumažinimai ir neišmokėjimai
1. Išskyrus Reglamento (EB) Nr. 2419/2001 48 straipsnyje nustatytus force majeure arba išimtinių aplinkybių atvejus, jeigu administracinio patikrinimo arba patikros vietoje metu paaiškėja, kad buvo pažeistos su viena arba keliomis pagalbos sritimis susijusios sąlygos, valstybių narių nustatytos pagal Reglamento (EB) Nr. 1259/1999 2a straipsnio 6 dalį bei išdėstytos šio reglamento 5 straipsnyje ir 11 straipsnio 1 dalyje, ir jeigu nustatytas skirtumas tarp deklaruoto ir apskaičiuoto ploto, kaip nurodoma Reglamento (EB) Nr. 2419/2001 2 straipsnio r punkte, sudaro daugiau kaip 3 %, bet ne daugiau kaip 30 % apskaičiuoto ploto, pagal supaprastintą schemą mokėtina pagalba už plotą per atitinkamus kalendorinius metus sumažinama dviguba nustatyto skirtumo suma.
Jeigu pirmiau nurodytas skirtumas sudaro daugiau kaip 30 % apskaičiuoto ploto, pagal supaprastintą schemą mokėtinos sumos dalis, kurią sudaro pagalba už plotą, už atitinkamus kalendorinius metus neišmokama.
2. Šio reglamento 12 straipsnio 3 dalyje nustatytų sąlygų nesilaikymo atvejais pagal supaprastintą schemą mokėtinos sumos dalis, kurią sudaro ekstensyvinimo išmoka, neišmokama.
Jeigu šio reglamento 4 straipsnio 2 dalyje nurodytas deklaruojamas plotas daugiau kaip 10 % didesnis už apskaičiuotą plotą, pagal supaprastintą schemą mokėtinos sumos dalis, kurią sudaro ekstensyvinimo išmoka, neišmokama. Be to, pagal supaprastintą schemą mokėtinos sumos dalis sumažinama 50 % ekstensyvinimo išmokos.
3. Jeigu patikros vietoje metu nustatoma, kad nevykdomi Reglamento (EEB) Nr. 3508/92 5 straipsnyje nurodyti įsipareigojimai, pagal supaprastintą schemą už atitinkamus metus mokėtinos sumos daliai, kurią sudaro priemoka už galvijus, taikomas Reglamento (EB) Nr. 2419/2001 39 straipsnis.
4. Nustačius, kad šio straipsnio 1 dalyje nurodytos sąlygos nevykdomos tyčia, už kitus kalendorinius metus mokėtinai išmokai taikomi įsipareigojimų nevykdymo metams apskaičiuoti neišmokėjimai arba sumų sumažinimas ir neišmokėjimas, nepažeidžiant jokių kitų neišmokėjimų arba sumažinimų, taikytų tais metais.
5. Šio straipsnio 1-4 dalyse nustatyti neišmokėjimai arba sumažinimai netaikomi, jeigu ūkininkas pateikė faktiškai teisingą informaciją arba jeigu kitais atvejais jis gali įrodyti, kad įsipareigojimai nebuvo įvykdyti ne dėl jo kaltės.
16 straipsnis
Informacijos perdavimas Komisijai
1. Valstybės narės, nusprendusios taikyti supaprastintą schemą, kiekvienais metais ne vėliau kaip iki gruodžio 31 d. perduoda Komisijai informaciją apie priemones, kurias jos įgyvendina šioje srityje, ir supaprastintos schemos įgyvendinimo eilinę ataskaitą, įskaitant minėtosios schemos rezultatų įvertinimą. Pirmąją ataskaitą reikia pateikti ne vėliau kaip iki 2003 m. kovo 31 d.
2. Valstybės narės kiekvienais metais, ne vėliau kaip iki paraiškose nurodytų kalendorinių metų rugsėjo 15 d., pateikia paraiškų, priimtų pagal supaprastintą schemą, apžvalgą, nurodydamos sumas, nustatytas minėtoms paraiškoms pagal šio reglamento 3 straipsnį ir atitinkamas sumas, išmokėtas pagal kiekvieną paramos schemą, numatytą atitinkamuose reglamentuose. Valstybės narės taip pat nurodo duomenis, kurie buvo perduoti ūkininkams pagal šio reglamento 4 straipsnio 1, 2 ir 3 dalis.
Nustatant pirmiau nurodytų duomenų perdavimo formą, mutatis mutandis taikomi Komisijos reglamento (EB) Nr. 613/97 [27] 6 straipsnio 5 dalis, Komisijos reglamento (EB) Nr. 2316/1999 [28] 26 straipsnis ir Komisijos reglamento (EB) Nr. 1644/96 [29] 3 straipsnis.
3. Valstybės narės kiekvienais metais perduoda ūkininkų, atsisakiusių dalyvauti supaprastintoje schemoje, skaičių ir pagal supaprastintą schemą jiems anksčiau išmokėtą metinės paramos sumą.
17 straipsnis
Įsigaliojimas
Šis reglamentas įsigalioja septintą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2001 m. gruodžio 28 d.